Diari Oficial de la Generalitat Valenciana


Sumari del DOGV 6247, del 16-04-2010 (2010/3699)

ORDE 3/2010, de 26 de març, de la Conselleria de Benestar Social, per la qual es crea la targeta acreditativa de la condició de persona amb discapacitat.
---------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2010/03/26/3/dof/vci/html**

### Dades del document

Número de DOGV
:   6247

Data del DOGV
:   16-04-2010

Secció del DOGV
:   I. DISPOSICIONS GENERALS

Número del document
:   2010/3699


Data del document
:   26-03-2010

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * legislació
    * discapacitat
    * mitjans per a discapacitats

ORDE 3/2010, de 26 de març, de la Conselleria de Benestar Social, per la qual es crea la targeta acreditativa de la condició de persona amb discapacitat. [2010/3699]
Preàmbul
La Comunitat Valenciana ha assumit, amb caràcter d'exclusives, les competències en matèria de servicis socials, en virtut del que disposa l'article 148.1.20 de la Constitució, juntament amb el 49.1.24 i 27 i el 49.1.3 de l'Estatut d'Autonomia de la Comunitat Valenciana.
El Reial Decret 1971/1999, de 23 de desembre, de procediment per al reconeixement, declaració i qualificació del grau de discapacitat, regula amb caràcter general el reconeixement de grau de discapacitat, i aprova barems d'aplicació, determina els òrgans competents per a realitzar l'esmentat reconeixement i establix aspectes bàsics del procediment que s'ha de seguir en la matèria; tot això amb la finalitat que la valoració i qualificació del grau de discapacitat que afecte la persona siga uniforme en tot el territori de l'Estat, i amb això garantir la igualtat de condicions per a l'accés del ciutadà als beneficis, drets econòmics i servicis que els organismes públics atorguen. La mateixa norma establix la possibilitat que les comunitats autònomes que hagen assumit competències en esta matèria puguen desplegar, dins el seu respectiu àmbit, les previsions que establix esta amb vista a la composició, organització i funcions dels equips de valoració i orientació, i també el procediment administratiu per a la valoració del grau de discapacitat, previsió que es va concretar en l'Orde de 19 de desembre de 2001, de la Conselleria de Benestar Social, per la qual s'establix el procediment per al reconeixement, declaració i qualificació del grau de discapacitat en l'àmbit de la Comunitat Valenciana.
La resolució que, en virtut de les esmentades normes, reconeix un determinat grau de discapacitat, és un document la presentació del qual constituïx condició indispensable per a l'obtenció de beneficis establits per la normativa estatal, autonòmica i local. Per això, i a fi de dotar el beneficiari de l'esmentada resolució d'un instrument més pràctic i còmode en el moment d'acreditar el reconeixement del grau de discapacitat, la present orde crea la targeta acreditativa de la condició de persona amb discapacitat.
Per tot això, en virtut del que disposa l'article 18.f de la Llei 5/1983, de 30 de desembre, del Consell, conforme amb el Consell Jurídic Consultiu de la Comunitat Valenciana i sentides les entitats més representatives del sector de les persones amb discapacitat,
ORDENE
Article 1. Objecte
La present orde té com a objecte crear la targeta acreditativa de la condició de persona amb discapacitat, d'acord amb el model i característiques que figuren en el seu annex I.
Article 2. Finalitat i efectes
1. La targeta acreditativa de la condició de persona amb discapacitat té com a finalitat acreditar, per mitjà d'un suport físic adequat en el qual figuren les dades personals i un número d'identificació de l'usuari, l'anterior circumstància, sense perjudici de la resolució expedida per l'òrgan competent sobre el grau de discapacitat.
2. La presentació de la targeta, junt amb el DNI, davant les administracions públiques de la Comunitat Valenciana, i també els seus òrgans, produirà els mateixos efectes que la resolució per la qual es reconeix el grau de discapacitat.
Article 3. Beneficiaris
Seran beneficiaris de la targeta acreditativa de la condició de persona amb discapacitat, les persones residents en els municipis de la Comunitat Valenciana, que tinguen reconegut un grau de discapacitat igual o superior al 33 per cent.
Article 4. Expedició
La targeta acreditativa de la condició de persona amb discapacitat serà expedida d'ofici per la direcció territorial de Benestar Social competent, juntament amb la resolució per la qual es reconega el grau de discapacitat, quan este siga igual o superior al 33 per cent.
Article 5. Reexpedició
La modificació de les circumstàncies personals de l'usuari o del grau de discapacitat, la seua pèrdua o robatori obligarà a l'administració competent per a la seua expedició a emetre una nova en què figuren les dades actualitzades.
Quan la reexpedició siga com a conseqüència de la modificació de les circumstàncies personals de l'usuari o del grau de discapacitat, este estarà obligat a entregar l'antiga targeta a l'administració competent.
Article 6. Cancel·lació de la targeta
La conselleria competent en matèria de discapacitat procedirà a la cancel·lació de la targeta en el cas de defunció de la persona amb discapacitat, o en el cas que se li reconega per resolució judicial o administrativa un grau inferior al 33 per cent.
Article 7. Utilització de la targeta
La targeta és personal i intransferible, i haurà de presentar-se junt amb el DNI cada vegada que s'utilitze un servici o recurs del sistema valencià de servicis socials i podrà incorporar altres servicis o prestacions electròniques.
Article 8. Vigència
La vigència de la targeta acreditativa del grau de discapacitat estarà subjecta a la vigència de la resolució per la qual es reconeix el grau de discapacitat.
DISPOSICIÓ TRANSITÒRIA
Única. Sol·licitud
Les persones que tinguen reconegut un grau de discapacitat igual o superior al 33 per cent amb anterioritat a l'entrada en vigor d'esta orde podran sol·licitar per escrit l'expedició de la targeta acreditativa de la condició de persona amb discapacitat en la direcció territorial de Benestar Social de la província on residisca el sol·licitant, d'acord amb el model de sol·licitud previst en l'annex II de la present orde.
La Conselleria de Benestar Social facilitarà la sol·licitud i posterior expedició de la targeta acreditativa de la condició de persona amb discapacitat, per mitjà de la incorporació gradual de les tecnologies precises.
DISPOSICIÓ FINAL
Única. Entrada en vigor
La present orde entrarà en vigor al mes de la seua publicació en el Diari Oficial de la Comunitat Valenciana.
València, 26 de març de 2010
La consellera de Benestar Social,
ANGÉLICA SUCH RONDA


Còpia Permalink ELI